سیریکان چارۆنسیری
سیریکان چارۆنسیری (لە دایکبووی ١٩٨٦) پارێزەر و چالاکوانی مافەکانی مرۆڤە لە تایلەند. لەگەڵ دامەزراوەی پارێزەرانی تایلەند بۆ مافەکانی مرۆڤ (TLHR) کاردەکات. سیریکان یەکێکبوو لە نوێنەرە یاساییەکانی نێو چواردە قوتابی چالاکوانی نێو بزووتنەوەی دیموکراسی نوێ. چەندینجار تووشی بێزارکردن و ھەڕەشە بووتەوە لەلایەن دەسەڵاتداری تایلەندی. سیریکان یەکەم پارێزەری تایلەندی بوو کەسزابدرێت لەسەر تۆمەتکردن و فیتنە بە ئەنجومەنی سەربازی.

ژیان

خوێندن 
سیریکان چارۆنسیری لە ساڵی ١٩٨٦ لە تایلەند لەدایکبوو و لە شاری یاسۆتۆن گەورەبوو. لە ئامادەیی تریام ئدۆم سوکسا خوێندوویەتی، دواتر چۆتە زانکۆ و لەبەشی یاسا خوێندوویەتی. لە ساڵی ٢٠٠٩ لە بەشی یاسای زانکۆی تامماسات خوێندن تەواودەکات. لەدوای زانکۆ، دەچێتە مەشقی ھاوینە لە کۆمسیۆنی نێودەوڵەتی دادوەران کە ڕێکخراوێکی ناحکوومییە، دواتریش دەبێتە ڕاوێژکار لە کۆمەڵەی ڕێگریکارانی ئەشکەنجەدان و یەکێتیی پارێزەرانی ئەمریکی بۆ ڕێگریکردن لە ئەشکەنجەدا، مافەکانی مرۆڤ لە تایلەند. لە ساڵی ٢٠١٣، ناوبراو داواکاری پێشکەشکرد بۆ پڕۆگرامی یاسا لە زانکۆی ئسێکس بۆ خوێندنی یاسا نێودەوڵەتییەکانی مافەکانی مرۆڤ.

کارکردن 
دوای خوێندنی ماستەر ئەوا سیریکان دەگەڕێتەوە کارکردن بۆ کۆمسیۆنی نێودەوڵەتی دادوەران، ئەمەش لەکاتی کودەتای ٢٠١٤ی تایلەند بوو. سیریکان لەوکاتە تێگەیشت کەپێویستە لە ڕێکخراوێکی جیاوازکاربکات بۆ مامەڵەکردنی یاسایی لەگەڵ وەکیلەکانی چونکە لەوکاتە ھێزە سەربازییەکان خەڵکیان دەستگیردەکرد بەبێ بوونی فەرمانی گرتن، زیندانییان دەکردن بەبێ دادگایی کردن، ھەروەھا لە کامپی نھێنی دەستبەسەر دەکران. لەوکاتەدا بووە یەکێکە لە دامەزرێنەرانی پارێزەرانی تایلەندی بۆ مافەکانی مرۆڤ، لەسەرەتادا وەک ھێڵێکی گەرمی ڕاوێژکردن بوو. دواتر کۆمەڵەکەی گەورەکرد بۆ تیمێکی پارێزەرانی مافەکانی مرۆڤ کەلەلایەن گرووپ و کۆمەڵانی یاساناسی نێودەوڵەتی لە مافەکانی مرۆڤ ھاریکاری دارایی وەردەگرت.

لە ساڵی ٢٠١٥، سیریکان توانی فۆتۆجۆرنالیست ئەنتۆنی کوان لە دامەزراوەن ئینتیوم میدیای ھۆنگ کۆنگ دەرباز بکات، کە ھاتبووە تایلەند بۆ ڕووماڵکردنی تەقینەوەیەک لە مەزارگەی ئراوان لە تایلەند بە جلێکی پارێزراوەوە لە چاکەت و کڵاوی خۆپارێزی، ناوبراو دەستگیرکرا بەوەی نەیزانیبوو بەکارھێنانی ئەو کاڵایانە قەدەغەکراوە بەپێی یاسای ئەو وڵاتەوە. ناوبرا لەوکاتەی دەیویست بگەڕێتەوە بۆ ھۆنگ کۆنگ دەستگیرکرا و پاسپۆرتەکەشی دەستی بەسەردا گیرا.

لە حوزەیرانی ٢٠١٥، چواردە خوێندکاری باڵای گرووپی دیموکراسی دوای ڕێکخستنی گردبوونەوەیەکی ناڕەزایی ئەوا بەتۆمەتی فیتنە و تۆمەتکردننەوە دەستگیرکران و لەدادگایەکی سەربازی حوکمکران. سیریکان بوو بەپارێزەری ئەو خوێندکارانە. دوای تێپەڕبوونی حەوت مانگ لە گیرانی قوتابییەکان، سیریکان سزادرا لەسەر ڕەتکردنەوەی بڕیاری فەرمی و شاردنەوەی بەڵگەکان. دواتر سیریکان سکاڵایەکی لەدژی پۆلیس تۆمارکرد بەھۆی چوونە نێو ئوتومێلەکەی ئەو بەبێ پرسکردن پێی و دوور لەبنەما یاساییەکان. ئەنجامی سکاڵاکەش، بوونە ھۆی سزای زیاتر بەسەر سیریکان بەتۆمەتی بڵاوکردنەوەی ھەواڵی نادرووست.

دوای بەشداریکردنی لە کۆبوونەوەیەکی ئەنجومەنی مافی مرۆڤی نەتەوە یەکگرتووەکان لە جێنەوا، سوویسرا ئەوا سزایەکی دیکە بۆ سیریکان بڕیاری لەسەر درا بەتۆمەتی فیتنە و پلانگێڕی دژ بە حکوومەت. ئەمەش یەکەمجاربوو پارێزەرێک بەم تۆمەتە سزابدرێت لە تایلەند بەھۆی بەشداریکردن و قسەکردن بۆ دامەزراوەیەکی نێودەوڵەتی مافەکانی مرۆڤ.

لە ١٩ی ئایاری ٢٠١٧، سیریکان چارۆنسیری خەڵاتی L4L بەدەستھێنا لە ئەمستەردام، ھۆڵەندا. ئەمەش یەکەمجاربوو ژنێک ئەو خەڵاتە بباتەوە. لە ساڵی ٢٠١٨، لەلایەن حکوومەتی ئەمریکاوە خەڵاتی ئازایەتی ژنانی نێودەوڵەتی پێدرا.

سەرچاوەکان 

زیندووان
لەدایکبووانی ١٩٨٦
ژنانی تایلەند
پارێزەرەکانی مافەکانی مرۆڤ
ژنان لە پاراستنی مافی مرۆڤ
ئەو ژنانەی خەڵاتی نێونەتەوەییی ژنانی بوێریان وەرگرتووە